HVORFOR MÅ EN MASKINMESTER IKKE BLIVE PÆDAGOG? – ELLER EN PÆDAGOG BLIVE MASKINMESTER?

Tænk fremad – drop uddannelsesloftet. Vi skal ikke lægge loft over uddannelse, men give alle flere muligheder til gavn for den enkelte og alle.

Uddannelse er fundamentet for et frit samfund med kritiske, virkelystne og oplyste borgere. Vores unge har krav på uddannelser af høj kvalitet, for det er dem, der skal løftesamfundet videre. Vi er klar over, at uddannelse kræver ressourcer, men vi håber, at regeringen vil afsætte de nødvendige ressourcer hertil i stedet for nedskæringer. Vi ønsker, at regeringen giver uddannelsesloftet en tænkepause, for der kan være mange grunde til et ønske om at skifte uddannelse, det kan være alt fra mistrivsel, arbejdsløshed til, at man først har fundet sit kald senere i livet.

Effekten af uddannelsesloftet gør afstanden mellem landets uddannelsesinstitutioner meget større. Derfor skal vi passe på, at de unge ikke bliver handlingslammede i deres uddannelsesvalg, fordi de ikke tør vælge forkert. Vi har brug for erhvervsakademierne, så vi uddanner unge, der kan byde ind med teknologi, markedsføring og design. Vi har brug for professionshøjskolerne, så vi ikke står og mangler eksempelvis sygeplejersker og pædagoger. Og vi har brug for universiteterne til vores mange videnintensive virksomheder og vores dygtige offentlige sektor.

Vi ønsker, at besparelser på landets uddannelser annulleres, og at uddannelsesmuligheder bliver bedre fordelt i landet. Uddannelse er vejen til fremtidig vækst og beskæftigelse, og derfor er vi nødt til at fordele uddannelsestilbuddene mere jævnt og støtte ressourcerne, der bærer dem. Vi ønsker prioriteringer, hvor studierne er på et højt niveau og forbereder vores unge bedst muligt på tilværelsen efter studierne.

Danmarkshistoriens ubestridte kroneksempel på en politisk beslutning, der formede fremtiden, var indførelsen af undervisningspligten i 1814 og knap 100 år senere enhedsskolen, som grundlag for den folkeskole, vi har i dag. Retten til at modtage undervisning, uanset hvem man er. Troen på, at lige adgang til uddannelse er den vigtigste vej til lige muligheder for alle. Og måske nok så afgørende, at når vi lærer sammen på tværs af vores baggrund og vores opvækst, så danner vi også grundlaget for, at vi kan leve sammen i tillid til hinanden.

For os radikale er folkeskolen en hjertesag. Ikke mindst, når det handler om at skabe muligheder for de børn, der har fået en svær start i livet, er folkeskolen afgørende.

Vi mener også, at vi skal turde ændre debatten om flygtninge. Vi skal se at komme over frygten for de fremmede, der nu bor blandt os. Lad os gøre det nemmere for dem at komme i uddannelse, så de får mulighed for at deltage i vores samfund, hvor vi møder dem med samme krav og forventninger, som vi stiller os selv. Med en virksomhedsrettet integrationsindsats får vi hurtigere gavn af de ressourcer, de kommer med. Alle taler om, at vi meget snart kommer til at mangle arbejdskraft. Her findes den jo! Dertil kommer, at vi har et ansvar over for verdens flygtninge og for mennesker i nød. Derfor er vi lodret imod den nye fattiggørende integrationsydelse og bebudede yderligere stramninger over for flygtninge. Det er ganske enkelt for fattigt, at Danmark har afvist at tage sin andel af verdens kvoteflygtninge. Statsministeren har fremført, at antallet af asylansøgere er det laveste i lang tid. Hvorfor så overlade det til andre lande at tage se svageste flygtninge fra de overfyldte flygtningelejre i nærområderne?

Vi lytter til ønsket om et nyt asylsystem, Hvis man vil lade flygtninge søge asyl fra nærområderne, så kræver det naturligvis en fælles EU-aftale om at løfte integrationsopgaven solidarisk. Derfor hilser vi det velkomment. Der er virkelig et kursskifte – men på høje tid. Det trænger vi også til på grænsekontrollen. De ressourcer, der anvendes på den, står slet ikke mål med indsatsen. Det er blevet en ordning, der alene har en symbolværdi, men som koste på den handel, der burde flyde frit henover grænserne. Det gør os hverken rigere eller tryggere– tværtimod!

I oktober besluttede et flertal i Kommunalbestyrelsen at stoppe al videre energiplanlægning, der indbefatter vindenergi. Ikke blot at udsætte – som det blev foreslået af de radikale –nej stoppe, afbryde! Det synes vi, var en meget ærgerlig og kortsigtet beslutning. Nu ønsker de samme partier, der stemte for et stop, at genåbne strategiarbejdet med den begrundelse, at der nu ser ud til at blive åbnet for muligheder for at etablere havvindmøller. Det er vi med på, selvom vi kan undre os over vægelsindet. Men for os er hovedsagen at få gennemført så vidtgående planer som muligt med hensyn til indførelse af alternative energiformer, så længe de er realistiske og økonomisk forsvarlige. Det ser også ud til nu, at etablering af større solcelleanlæg kan blive realiseret. Det ville glæde os at få sat gang i energistrategien igen og vi håber på, at det denne gang vil føre til konkrete resultater.

14.12.2016